Websted

Et websted (netsted, website, site eller hjemmeside) indeholder en eller flere websider med dokumenter/filer, der er tilgængelige på WWW via dataprotokollerne http og https.

Websiderne på webstedet vil typisk være tilgængelige gennem hovedsiden og er normalt samlet på samme server og kædet sammen i strukturer af hypertekst ved hjælp af hyperlink.

Det enkleste websted er sammensat af websider, der er skrevet i HTML (Hyper Text Mark Up Language), der normalt læses i en browser. Helt grundlæggende kan html-siden indeholde tekst og billeder. Dertil kan der være indlejret forskellige andre medieformater (lyd, video, småprogrammer, animationer mv.), som browseren via plugins kan afspille som en del af den enkelte sides indhold.

Et websted er ofte styret af en enkelt person eller en organisation. Webstedet kan have et eller flere formål.

Uddybende 
Et websted består af det samlede præsentationsmateriale i www for et firma, en organisation eller en privatperson, der kan nås via en URL (symbolsk eller faktisk: internet-adresse). Webstedet og dets webside(r) aktiveres ved at indtaste adressen for webstedet i en browsers adressefelt eller ved at aktivere et hyperlink fra et andet websted.

Store websteder kan bestå af komplekse strukturer med hundreder af opslag, der kan være dynamiske og indeholde interaktive web-tjenester.

Eksempel på brug: http://www.dsn.dk.

Formål 
Websteder kan tjene følgende formål:
 Kommercielle og PR-mæssige formål
 Præsentation af et firma, en organisation eller en person
 Reklamer og tilbud
 Katalogoplysninger om et firmas eller en organisations sortiment og priser
 Online-bestilling og booking evt. inklusive online-betaling
 Service
 Oplysning til borgerne
 Nyheder
 TV- og radioprogrammer
 Undervisning og orientering
 Sagsbehandling
 Tidsbestilling
 Spil
 Oversættelse
 Beregning (f.eks. kurskonvertering)
 Databaseopslag
 Interaktivitet
 Blogging
 Udveksling af meddelelser (herunder e-mail og chat)
 Debat
 Fildeling og udveksling af billeder, videoklip mv.
 Videndeling (f.eks. Wikipedia)
 Forums for interessegrupper
 Downloads
 Shareware
 Demoer
 Freeware
 Ressourcer (f.eks. billeder og ikoner)
 Portaler og søgemaskiner
 Generelle (Google, Yahoo, Altavista, Jubii)
 For et begrænset geografisk område (byportaler)
 Linksamlinger
 
Generelt er der ingen grænser for, hvad et websted kan indeholde af informationer. De er dog begrænset af ophavsretsmæssige undtagelser samt anden lovgivning om fx børnepornografi.

Den fysiske placering 
Et websted er fysisk placeret på en webserver, hvortil de nødvendige filer lægges op (upload). Både privatpersoner, firmaer og organisationer kan have deres egen webserver.

Websiders kildetekst 
Hvis man højreklikker med musen på et opslag i en webside, kan man se den kildetekst, der eventuelt i kombination med en style sheet (CSS) danner grundlaget for grafikken på skærmen. Der er her tale om HTML-kode eventuelt iblandet Javascript-kode eller tilsvarende. Denne kildetekst findes ikke fysisk som en fil, når opslaget fx er dynamisk genereret på serveren.

Statiske versus dynamiske websteder 

Før i tiden var websteder overvejende statiske præsentations-websider. I dag udgøres de fleste professionelle websteder af dynamiske websider, der reagerer på brugerens individuelle valg. Dette muliggøres af tilgang til databaser på serveren og serverbaseret kodning med fx ASP-kode eller PHP-kode.

Konstruktion af websider 
Statiske websider kan konstrueres ved hjælp af en simpel teksteditor som Notepad, men det mest almindelige er at bruge WYSIWYG-editorer eller et specialdesignet CMS-system (Content Management System). Der er også alternativer som Macromedia Flash.

Yderligere kontrol af browservinduer kan tilføjes ved JavaScript eller andre programmeringssprog, der kan fortolkes af en webbrowser. JavaScript er på World Wide Web det hyppigst brugte scripting-sprog på klientsiden, som kan bruges i forbindelse med interaktivitet.

Mere avancerede dynamiske websider kan bruge server-side programmeringssprog, som ASP og PHP. De giver mulighed for mere fleksible websider, der kan tilgå databaser på serveren.

Websidedesign 
Det er sammensætningen af tekst, billeder, farver og andre elementer, som udgør webdesignet. Designet udføres oftest af en webdesigner eller digital designer. Der er en række standarder, som designet ofte er baseret på. Det kan være standarder fra W3C.

Brugeren bliver præsenteret for en række informationer og visuelle virkemidler, som er sammensat designmæssigt.

En veldesignet websted kendes på, at det er let at navigere i, overskueligt og med informationerne prioriteret for brugeren.

Indgangsside 
Et websteds indgangsside er den vigtigste og første webside brugeren ser. Eksempel: Se de mange andre tilbud og brug Hovedbibliotekets indgangsside som adgang til en masse andre informationer om biblioteket.

Litteratur 
 "Godt webdesign (Designing Web Usability)" af Jakob Nielsen,

Referencer

Eksterne henvisninger 
 Terminologiudvalget (da artikel hed hjemmeside – er nu ændret og flyttet hertil → websted)
 Bevaring af hjemmesider 

World Wide Web
 
Digital bevaring